小飲木樨花下
作者：鄭剛中
朝代：宋

paragraphs: 東山有佳處，修竹臨滄浪。
上下秀色中，木樨寄孤芳。
玉露後叢菊，先作萬蕾黄。
置之婆娑杪，金釘澹熒煌。
或云仙人醉，披披綠羅裳。
隨此小珮玦，散落天一方。
我来便酌酒，是否那能詳。
但怪秋山老，猶有幽意長。
哦詩未得詩，已照明月光。
樂哉徑酪酊，知在夫何鄉。
豈非化蝴蝶，以夢棲其旁。
明朝整冠坐，開卷書亦香。